Lehtikuva/Roni Rekomaa

Palkansaajajärjestö STTK:n puheenjohtaja Antti Palola vaati järjestönsä seminaarissa keskiviikkona varallisuusveron palauttamista jo ihan oikeudenmukaisuudenkin takia.

Suomalaisten verotus kasvattaa tuloeroja. Tuloerovaikutuksista voi lukea laajemmin tämän lehden sisäsivuilta Esko Seppäsen artikkelista, joka perustuu hänen tuoreeseen kirjaansa.

Nimenomaan pääomien matalalla verotuksella on ollut merkitystä viime vuosien tuloerojen kasvuun. Varallisuusveron poistaminen vuoden 2006 alusta vaikutti samaan suuntaan.

Hallitus ei enääennen vaaleja verotukseen kajoa.

STTK:n Palola onkin oikealla asialla. Kyse ei ole pelkästään oikeudenmukaisuudesta, vaan myös siitä, mitä ja miten eri asioita politiikassa painotetaan. Ensi kevään eduskuntavaalit alkavat olla jo ovella. Nyt olisikin oikea hetki kuulla, mitä eri puolueissa verotuksesta ajatellaan. Olemme ehkä matkalla kohti verovaaleja, joissa linjataan myös seuraavan neljän vuoden veropolitiikan suunta.

Kokoomus tyrmäsi heti tuoreeltaan Palolan keskustelun avauksen. Se ei ole mikään yllätys. Elinkeinoelämän vaatimuksesta ja kokoomuksen tahdostahan varallisuusvero aikanaan poistettiin. Likaisen työn teki keskustan ja SDP:n hallitus poistamalla varallisuusveron eduskuntavaalien alla. Sosialidemokraatit hyväksyivät tuolloin poistamisen tekemällä tupoon liittyvän kaupan, jota he ovat karvaasti myöhemmin katuneet. Päätös repi demareiden rivejä ja se tuntui SDP:n kannatuksen laskuna sekä johti puheenjohtaja Eero Heinäluoman eroon.

ILMOITUS

Verotuksen painopisteen muuttaminen on aina myös poliittinen kysymys. Varallisuusveron poistossa ökyrikkaille lapioitiin lisää rahaa ilman mitään vastapalvelusta. Yhteiskuntamme hyvinvointipalveluja pidetään yllä pitkälti juuri verovaroilla. Siksi tarvitsemme jokaisen verosentin. Emme kaipaa vapaamatkustajia, harmaan rahan hämärämiehiä tai puliveivareita, joista taitavimmat piilottavat rahansa veroparatiiseihin verottajan ulottumattomiin.

Varallisuusverolla voi jopa olla ”dynaamisia vaikutuksiakin”. Palola arvelee, että varallisuusveron myötä pääomia ei makuutettaisi, vaan niille haettaisiin aktiivisempia tuottoja, mikä edistäisi kasvua ja työllisyyttä.

Nykyinen, Alexander Stubbin (kok.) johtama hallitus ei enää ennen vaaleja verotukseen kajoa. Vaaleilla vaikutetaankin seuraavan hallituksen linjauksiin. Selkeänä ohjelmatavoitteena pitäisikin olla varallisuusveron palauttaminen ja pääomaverotuksen muuttaminen progressiiviseksi. Iso epäkohta on senkin, että pääomatuloja saavat eivät maksa kunnallisveroa, vaikka käyttävätkin kuntien monipuolisia palveluja.

Varallisuusveron palauttamista on vaatinut puolueista vasemmistoliitto useammassakin eri yhteydessä. Kun STTK on asettumassa samalla linjalle, odotetaan toisenkin suuren palkansaajajärjestön eli SAK:n linjanvetoa asiasta.

Nyt olisi näytön paikka puolueena myös SDP:llä.